Norge under VM i friidrett 2011

**Norge i VM i friidrett 2011** omhandler Norges resultater i verdensmesterskapet i Daegu, Sør-Korea, 27. august til 4. september 2011. Norge stilte med 13 utøvere i mesterskapet. 

Andreas Thorkildsen vant Norges eneste medalje med sølv i spydkonkurransen. Norge fikk ytterligere to utøvere til finale: Jaysuma Saidy Ndure løp inn til fjerdeplass på 200 meter, mens Ingvill Måkestad Bovim overrasket med sjetteplass på 1500 meter.

Kappgjengeren Håvard Haukenes og hekkeløperen Christina Vukicevic var også kvalifisert og uttatt til VM, men måtte trekke seg på grunn av skader. 25 ganger norsk mester i kappgang, Erik Tysse ble også påmeldt til mesterskapet, siden en behandling av hans anke på dopingdommen for bruk av dopingmiddelet CERA var pågående til etter mesterskapets start. Om anken hadde blitt tatt til følge kunne Tysse i prinsippet delta unnder mesterskapet, men den 29. august ble det offentliggjort at Den internasjonale voldgiftsretten for sport (CAS) forkastet anken fra Tysse, og utestengelsen frem til 7. juli 2012 ble opprettholdt. 

## Norske menn under VM
### [[VM i friidrett 2011 – 100 meter herrer|100 m]]

*Jaysuma Saidy Ndure, IL i BUL, løp i det syvende og siste forsøksheatet lørdag kveld den 27. august. Han ble nummer to på tiden 10,33 sekunder, bak Michael Frater fra Jamaica. Topp tre fra hvert heat gikk videre. Andreplassen til Ndure medførte andre seeding til semifinalen.
*I semifinalens andre heat møtte han blant andre Usain Bolt, Christophe Lemaitre, Richard Thompson, Trell Kimmons og Michael Frater. Ndure fikk en noe treg start, men kom bra mot slutten av løpet og fikk 10,21 i en motvind på 1,0 m/s. Tiden holdt til revansje mot Frater som han henviste til 6.-plass, mens han selv ble nummer fem. Ndure mente han hadde problemer med å høre starteren gjennom høyttalerne bak startblokkene, og at det påvirket hans trege start. Svakeste tid som gikk videre til finalen fra semifinalene var 10,14, fra Daniel Bailey fra Antigua og Barbuda. Ndure hadde fjerde beste resultat etter de 8 som kom til finalen.

### [[VM i friidrett 2011 – 200 meter herrer|200 m]]
*Jaysuma Saidy Ndure, IL i BUL, fikk bedre uttelling i øvelse nummer to, og ble nummer fire. Det er den beste plassering av en norsk utøver i en VM sprint. Ndure vant det tredje kvalifiseringsheatet på den kontrollerte tiden 20,65. I semifinalen kom han i heat med Usain Bolt og ble nummer to bak verdensrekordholderen. De løp på henholdsvis 20,31 og 20,50.

* I finalen kom Ndure godt i gang med en rask sving fra 8. og ytterste bane, og lå som tre til nærmere 150 meter. Franske Christophe Lemaitre kom sterkt mot slutten fra bane 6 og knep bronsemedaljen med ny fransk rekord på 19,80. Ndure kom også under 20 sekunder for andre gang i karrieren, med 19,95. Bolt ble verdensmester på tiden 20,40, med Walter Dix, USA, som nummer to på tiden 19,70.

### [[VM i friidrett 2011 – 3000 meter hinder herrer|3000 meter hinder]]
*Bjørnar Ustad Kristensen, Sandnes IL, skuffet i kvalifiseringen med tiden 8.39,85, et godt stykke bak hans personlige rekord på 8.16,75, og hans årsbeste på 8.23,19. Han ble dermed nummer 29 av 35 startende.

### [[VM i friidrett 2011 – 50 km kappgang herrer|50 km kappgang]]
*Trond Nymark, TIF Viking, klarte ikke å henge med helt i toppen, men avsluttet sterkt og gikk seg opp fra 24. til 17. de siste kilometrene.

### [[VM i friidrett 2011 – Maraton herrer|Maraton]]
*Urige Buta, Haugesund IL, hang lenge med i løpet, men fikk det tøft og endte på en skuffende 32.-plass på mesterskapets siste konkurransedag. Med tiden 2.20.16 kom han 12,38 minutter bak vinneren i mål.

### [[VM i friidrett 2011 – Slegge herrer|Slegge]]
*Eivind Henriksen, Tjalve, kastet i kvalifiseringens pulje A fra klokken 20.30 fredag kveld. Han fikk serien 68,24 meter, 71,27 meter og 70,02 meter. 71,27 holdt til 13 plass i puljen. Med også 11 utøvere fra pulje B foran seg, ble Henriksen nummer 24 av de 35 startende.

### [[VM i friidrett 2011 – Spydkast menn|Spyd]]

*Andreas Thorkildsen, Kristiansand IF, kom til friidretts-VM i sørkoreanske Daegu som en klar favoritt. Han hadde verdens tre beste kast, og ledet årsstatistikken med over 2 meter med sitt resultat fra NM på Byrkjelo. I likhet med kvalifiseringsrundene i de siste mesterskapene, kastet han også denne gang godt under egen kapasitet med serien 79,36 - 80,85 - 81,83. Han ble nummer fem i første kvalifiseringsgruppe, og nummer sju av de 12 som tok seg til finalen. 12.-plass hadde 81,03. Etter tre kast i finalen hadde han 80,75 meter som beste resultat, og gikk videre til de tre siste finalekastene med svakest resultatet av de 8 utøverne. Matthias de Zordo kastet 86,27 i første kast, noe som holdt til VM-gull. I fjerde runde forbedret Torkildsen seg til 84,78 meter, som ble hans lengste kast. Det holdt til sølvmedalje i mesterskapet, mens Guillermo Martínez tok bronse med 84,30. Torkildsen uttalte at han hadde flaks som fikk til det ene kastet på en dag da teknikken ikke stemte. Kastrekken ble 80,75 - 80,46 - 80,60 - 84,78 - dødt - 80,28. Hans nest beste kast hadde gitt 8.-plass.

## Norske kvinner under VM
### [[VM i friidrett 2011 – 100 meter damer|100 m]]
*Ezinne Okparaebo, IL i BUL, åpnet mesterskapet med norsk rekord på tiden 11,21 sekunder, to hundredeler bedre enn hennes tidligere rekord. Hun ble nummer 3 i det andre forsøksheatet som ble vunnet av Kerron Steward på 11,13 i gode forhold, og 1,4 meter pr sekund medvind.
* Under semifinalen løp hun på tiden 11,48 i en motvind på 1,4 m/s. Det holdt til 4.-plass i det første heatet, dømt foran to konkurrente med samme tid. Hun var dermed foreløpig sist av de to beste tidene som skulle til finalen. Tiden ble for svak, og allerede i andre heat ble hun slått ut av VM.

### [[VM i friidrett 2011 – 800 meter damer|800 m]]

*Ingvill Måkestad Bovim, IL Gular, droppet 800 meter siden hun gikk til finalen på 1500 meter, som falt på samme dag som kvalifiseringen til 800 meter.

### [[VM i friidrett 2011 – 1500 meter damer|1500 m]]
*Ingvill Måkestad Bovim, IL Gular, gikk greit videre fra kvalifiseringen med 8. beste tid, 4.08,26. I seminfinalene løp hun i det andre, og raskeste heatet. Der ble hun nummer fire og direkte kvalifisert med tiden 4.08,03, en tid som også holdt til totalt 4. beste tid i semifinalene.
*I finalen hang Måkestad Bovim fint med i det forholdsvis rolige åpningstempoet. En drøy runde før mål falt tre konkurrenter like bak henne, deriblant favoritten Maryam Yusuf Jamal og outsideren Morgan Uceny. I spurten fulgte Måkestad Bovim hele veien inn og ble nummer 6 med tiden 4.06,85. Jennifer Barringer Simpson, USA, vant gullet på 4.05,40, foran britiske Hannah England og spanske Natalia Rodriguez.

### [[VM i friidrett 2011 – 400 meter hekk damer|400 m hekk]]
*Stine Tomb, SK Vidar, kom ut av rytmen etter den femte hekken i kvalifiseringsheatet, og løp inn til 57,51, som ikke holdt til plass i semifinalen. Hun endte på 31.-plass av 38 startende.

### [[VM i friidrett 2011 – Høyde damer|Høyde]]
*Tonje Angelsen, Trondheim Friidrett, klarte 1,85 meter i kvalifiseringen, men rev tre ganger på 1,89 meter, kom ikke videre, og ble nummer 25 av de 29 deltakerne.

### [[VM i friidrett 2011 – Stav damer|Stav]]
*Cathrine Larsåsen, IL BUL, gikk inn i kvalifiseringen den 28. august på åpningshøyden 4,10 meter. Hun rev tre ganger, ble den eneste som ikke klarte denne høyden og ble sist av de 32 startende.

### [[VM i friidrett 2011 – Slegge damer|Slegge]]
*Mona Holm, IK Tjalve, kom til VM som med ny norsk rekord på 70,43, satt under NM to uker tidligere. I kvalifiseringen åpnet hun med 67.16 i første forsøk, og fulgte opp med 66.97 og dødt i siste kast. Hun kom dermed ikke til finalen og ble totalt nummer 20 av de 30 kasterne.

### [[VM i friidrett 2011 – Sjukamp damer|Sjukamp]]
*Ida Marcussen, IK Våg, åpnet og avsluttet mangekampen med personlige rekorder på 100 meter hekk og 800 meter. I de tekniske øvelsene nådde hun ikke sitt beste og sluttet på poengsummen 5911, godt under hennes egen norske rekord på 6226 poeng. Hun ble dermed nummer 20 av de 28 deltakerne.

## Referanser